
Betegtájékoztató: Információk a felhasználó számára
Arlevert tabletta 

cinnarizin, dimenhidrinát
Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon orvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármely mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont
A betegtájékoztató tartalma:

1. Milyen típusú gyógyszer az Arlevert tabletta és milyen betegségek esetén alkalmazható?

2.
Tudnivalók az Arlevert tabletta szedése előtt

3. 
Hogyan kell szedni az Arlevert tablettát?

4. 
Lehetséges mellékhatások

5. 
Hogyan kell az Arlevert tablettát tárolni?
6. 
A csomagolás tartalma és egyéb információk 
1.
Milyen típusú gyógyszer az Arlevert tabletta és milyen betegségek esetén alkalmazható?

Az Arlevert két hatóanyagot tartalmaz: cinnarizint és dimenhidrinátot. A két hatóanyag különböző gyógyszercsoporthoz tartozik. A cinnarizin az úgynevezett kalcium-antagonisták csoportjába, a dimenhidrinát az antihisztaminok csoportjába tartozik.

Mindkét hatóanyag a szédülés vagy forgó érzés (vertigó) és a hányinger tüneteinek csökkentésére szolgál. Ha a két hatóanyagot együtt használják, akkor sokkal hatásosabbak, mint külön-külön.
A készítmény különböző eredetű szédüléses panaszok kezelésére szolgál. A szédülésnek számos oka lehet. Az Arlevert alkalmazása lehetővé teszi a napi tevékenységek elvégzését, amelyek szédülés esetén nehézséget jelentenek.
2.
Tudnivalók az Arlevert tabletta szedése előtt
Ne szedje az Arlevert tablettát: 

-
18 éves kor alatt,
-
ha allergiás (túlérzékeny) a cinnarizinre vagy a dimenhidrinátra vagy a gyógyszer (6. pontban felsorolt) egyéb összetevőjére.
· ha allergiás valamely más antihisztaminra, ne szedje ezt a gyógyszert, kivéve, ha az orvosa kifejezetten ezt tanácsolta Önnek.
-
ha szűkzugú zöldhályogban (glaukómában) szenved (ez egy speciális típusú szembetegség),

-
ha epilepsziás, 

-
ha megnövekedett a koponyaűri nyomás (pl. daganat következtében) 

-
ha alkoholfüggőségben szenved,
· ha vizelési nehézséggel járó prosztata betegsége van.

Figyelmeztetések és óvintézkedések

Az Arlevert szedése előtt beszéljen kezelőorvosával, gyógyszerészével vagy a gondozását végző egészségügyi szakemberrel.
Tájékoztassa orvosát, ha a következő betegségekben szenved:

- alacsony vagy magas vérnyomás,

- megemelkedett szemnyomás,

- bélszűkület,

- prosztata megnagyobbodás,
- pajzsmirigy túlműködés,

- súlyos szívbetegség,

- Parkinson-kór,

- máj- vagy vesekárosodás.

Az Arlevert tabletta szedése ezeket az állapotokat súlyosbíthatja. Ettől függetlenül az Arlevert alkalmas lehet az Ön kezelésére, de orvosának ezeket a tényeket figyelembe kell vennie.
Egyéb gyógyszerek és az Arlevert
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett egyéb gyógyszereiről, beleértve a vény nélkül kapható készítményeket is.
Az Arlevert tabletta kölcsönhatásba léphet más gyógyszerekkel, amelyeket a kezelés ideje alatt szed.

Az Arlevert fáradtságot vagy álmosságot okozhat Önnél, ha az alábbi gyógyszerek valamelyikével együtt szedi:

- barbiturátok (olyan gyógyszerek, amit gyakran nyugtatóként alkalmaznak)
- kábító fájdalomcsillapítók (erős fájdalomcsillapítók, úgy, mint a morfin)

- nyugtatószerek (olyan gyógyszerek, amelyeket depresszió és szorongás kezelésére alkalmaznak).

Az Arlevert a következő gyógyszerek hatásait erősítheti:

- triciklikus antidepresszánsok és monoamino-oxidáz gátlók (amelyeket depresszió és szorongás kezelésére alkalmaznak),
- atropin (olyan gyógyszer, amely az izmokat elernyeszti, és amelyet szemvizsgálatok során gyakran alkalmaznak),

- efedrin (amelyet köhögés és orrdugulás kezelésére alkalmaznak),
- prokarbazin (amelyet bizonyos fajta daganatos megbetegedések kezelésében alkalmaznak),

- vérnyomáscsökkentők.

Az aminoglikozidok (ez egyfajta antibiotikum) károsíthatják a belső fület. Ha Arlevert tablettát is szed, akkor előfordulhat, hogy nem veszi észre ezt a károsodást.
Az Arlevert tabletta megváltoztathatja az allergia tesztekre adott bőrreakciót.

Ha az Arlevert kezeléssel egyidőben alkoholt fogyaszt, akkor fáradtság vagy álmosság jelentkezhet Önnél.

Az Arlevert tabletta egyidejű bevétele étellel, itallal és alkohollal
Az Arlevert tablettát étkezés után vegye be. Az Arlevert tabletta emésztési problémákat okozhat, amely csökkenthető a tabletta étkezés utáni bevételével. 
Az Arlevert tabletta alkalmazása alatt ne fogyasszon alkoholt.
Terhesség és szoptatás
Mielőtt bármilyen gyógyszert elkezdene szedni, beszélje meg kezelőorvosával vagy gyógyszerészével.
Terhesség vagy szoptatás ideje alatt ne szedje az Arlevert tablettát.
A készítmény hatásai a gépjárművezetéshez és a gépek kezeléséhez szükséges képességekre
Az Arlevert tabletta álmosságot okozhat. Ilyen tünetek előfordulása esetén nem szabad gépjárművet vezetnie vagy gépeket kezelnie.

A készítmény kevesebb, mint 1 mmol (23 mg) nátriumot tartalmaz tablettánként, azaz gyakorlatilag „nátriummentes”.
3. Hogyan kell szedni az Arlevert tablettát?

A gyógyszert mindig a kezelőorvosa vagy gyógyszerésze által elmondottaknak megfelelően szedje.

Amennyiben nem biztos az adagolást illetően, kérdezze meg kezelőorvosát vagy gyógyszerészét. 
A készítmény ajánlott adagja naponta 3 × 1 tabletta, étkezés után kevés folyadékkal bevéve. A tablettát szétrágás nélkül, egészben nyelje le.
Az Arlevert tablettával való kezelés hossza a tüneteitől függ. A kezelés időtartamát az orvos határozza meg.

Ha az előírtnál több Arlevert tablettát vett be
Ha véletlenül túl sok tablettát vett be, vagy gyermek vett be a tablettákból, haladéktalanul orvoshoz kell fordulni. 

Ha túl sok Arlevert tablettát vett be, nagyon fáradtnak érezheti magát, szédülhet és remeghet, további tünetek lehetnek a szájszárazság, az arc kipirulása, szaporább szívverés, izzadás és fejfájás.

Masszív túladagolást követően görcsök, hallucinációk és légzési nehézség léphetnek fel. Kóma alakulhat ki. 

Ha elfelejtette bevenni az Arlevert tablettát 

Ha elfelejtette bevenni az Arlevert tablettát, akkor egyszerűen hagyja ki azt az adagot. Vegye be a soron következő Arlevert tablettát a szokásos időben. Ne vegyen be kétszeres adagot a kihagyott tabletta pótlására.
Ha idő előtt abbahagyja az Arlevert szedését 

Orvosi javaslat nélkül ne hagyja abba a gyógyszer szedését. Ha a kezelést idő előtt abbahagyja, valószínűsíthető, hogy a vertigó tünetei (szédülés és forgó érzés) újból megjelennek.
Ha bármilyen további kérdése van a készítmény alkalmazásával kapcsolatban, kérdezze meg orvosát vagy gyógyszerészét.

4. Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Gyakori mellékhatások (10 betegből legfeljebb 1 beteget érinthet):
- álmosság, szájszárazság,

- fejfájás, hasi fájdalom.

Ezek általában enyhék, és néhány napon belül megszűnnek az Arlevert tabletta folyamatos szedése mellett is.

Nem gyakori mellékhatások (100 betegből legfeljebb 1 beteget érinthet):
- verejtékezés, bőrvörösödés,

- emésztési zavarok, émelygés, hasmenés,
- idegesség, görcsök, feledékenység, fülcsengés,

- kéz- vagy lábzsibbadás, remegés (tremor).
Ritka mellékhatások (1000 betegből legfeljebb 1 beteget érinthet):

- látászavarok,

- allergiás bőrreakciók, fényérzékenység,

- vizelési nehézség.

Nagyon ritka mellékhatások (10 000 betegből legfeljebb 1 beteget érinthet): fehérvérsejt- és vérlemezke szám csökkenés, valamint súlyos vérsejtszám csökkenés fordulhat elő, amely gyengeséget, bevérzéseket vagy a fertőzések iránti fogékonyságot okozhat. 
Egyéb mellékhatások, amelyek előfordulhatnak ilyen típusú gyógyszereknél, de nem jelentettek az Arlevert tablettával kapcsolatban:

- hízás, székrekedés,

- mellkasi szorítás,

- sárgaság (a bőr vagy a szemfehérje sárgás elszíneződése a máj-, vagy vérképproblémák miatt),

- szűkzugú glaukóma rosszabbodása (ez egy olyan szembetegség, amelyben a szembelnyomás megnövekedett),

- akaratlan mozgások,

- szokatlan izgatottság és nyugtalanság (elsősorban gyermekeknél),

- súlyos bőrreakciók.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
5. Hogyan kell az Arlevert tablettát tárolni?
A gyógyszer gyermekektől elzárva tartandó! 

A dobozon feltüntetett lejárati idő (Felhasználható:) után ne szedje az Arlevert tablettát. 

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.  A csomagolás tartalma és egyéb információk
Mit tartalmaz az Arlevert tabletta?
· A készítmény hatóanyaga: 20,0 mg cinnarizin és 40,0 mg dimenhidrinát tablettánként.

· Egyéb összetevők: mikrokristályos cellulóz, kukoricakeményítő, talkum, hipromellóz, vízmentes kolloid szilícium-dioxid, magnézium-sztearát és kroszkarmellóz-nátrium.
Milyen az Arlevert tabletta külleme és mit tartalmaz a csomagolás?
Fehér, kerek, mindkét oldalán domború felületű tabletta, egyik oldalán mélynyomású „A” jelzéssel. 20, 50 vagy 100 db tablettát tartalmazó csomagolásban érhető el.

Nem feltétlenül mindegyik kiszerelés kerül kereskedelmi forgalomba.
A forgalomba hozatali engedély jogosultja: 
Goodwill Pharma Nyrt.

6724 Szeged, Cserzy M. u. 32.
Gyártó:
Hennig Arzneimittel GmbH & Co KG 

Liebigstrasse 1-2,
65439 Flörsheim am Main 

